Modena ja Reggio hertsogkond

Modena ja Reggio hertsogkond (itaalia Ducato di Modena e Reggio, ladina Ducatus Mutinae et Regii) oli väike Itaalia riik, mis eksisteeris aastatel 1452–1859, vaheajaga aastatel 1796–1814. Seda valitses Este dünastia, aastast 1814 Austria-Este ertshertsogid.

 Este dünastia 

1452. aastal läänistas keiser Friedrich III hertsogkonna Borso d'Estele, kelle perekond valitses Modenat ja Reggio Emiliat sajandeid. Borsol õnnestus 1450. aastal panna oma vend markkrahviks külgnevas paavsti Ferrara hertsogkonnas, kus ta sai hertsogiks 1471. aastal. Este maad Saksa-Rooma riigi lõunapiiril Kirikuriigiga moodustasid stabiilse puhverriigi mõlema huvides.


Esimesed Este hertsogid valitsesid rünnakukindlalt ning saavutasid majandusliku ja kultuurilise tipptaseme: Borso järglane hertsog Ercole I ehitas Modena ümber vastavalt Biagio Rossetti plaanidele, tema järglased olid kunstnike nagu Tizian ja Ludovico Ariosto patroonid. Cambrai liiga sõjas võitlesid Modena väed aastast 1508 paavsti teenistuses Veneetsia vabariigi vastu. Hertsog Alfonso II surmaga aastal 1597 hertsogiliin hääbus. Este maad päris Alfonso nõbu Cesare d'Este, siiski ei tunnistanud järglust paavst Clemens VIII ja Kirikuriik hõivas lõpuks Ferrara. Cesare võis Modena ja Reggio keiserliku läänina säilitada.

1628. aasta Mantova pärilussõjas asusid Modena hertsogid Habsburgide Hispaania poolele ja said keiser Ferdinand II käest vastutasuks Correggio. Hispaania pärilussõja ajal aeti hertsog Rinaldo Louis-Joseph de Vendôme'i juhitud Prantsuse vägede poolt minema, ta sai tagasi tulla alles aastal 1707. Aastal 1711 neelati Estede poolt väike Mirandola hertsogkond.

Tema järglane Francesco III toetas 1740. aasta Austria pärilussõjas Prantsusmaad ja saadeti Habsburgide vägede poolt pagulusse, kuid tema hertsogkond taastati 1748. aasta Aacheni rahuga.

Aastal 1796 okupeeriti Modena taas Prantsuse armee poolt, mida seekord juhtis Napoleon Bonaparte, kes tagandas hertsog Ercole III ja asutas tema territooriumil Tsispadaani vabariigi. 1801. aasta Lunéville'i rahulepinguga sai viimane Este hertsog kompensatsiooniks Breisgau piirkonna endise Kaugema Austria territooriumil Edela-Saksamaal ja suri aastal 1803. Pärast tema surma päris hertsogitiitli tema väimees, Habsburgide-Lotringite ertshertsog Ferdinand, keiser Franz II onu.

 Austria-Este ertshertsogid 

Napoleoni Itaalia kuningriigi lõpetamisega aastal 1814 asus Ferdinandi poeg Francesco IV taas Modena hertsogina valitsema. Varsti pärast seda päris ta oma emalt Massa ja Carrara territooriumid. Itaalia ühinemise käigus aeti Austria-Este hertsogid aastatel 1831 ja 1848 lühikeseks ajaks minema, kuid nad tulid varsti tagasi. 

Itaalia teise iseseisvussõja ajal pärast 1859. aasta Magenta lahingut sunniti viimane hertsog Francesco V taas põgenema, seekord jäädavalt. Detsembris ühines Modena koos Toscana ja Parmaga Kesk-Itaalia ühendatud provintsidesse, mis annekteeriti märtsis 1860 Sardiinia kuningriiki.

 Hertsogkonna provintsid enne selle kaotamist 

 Modena (Modena hertsogkond)
 Reggio (Reggio hertsogkond)
 Guastalla
 Frignano
 Garfagnana
 Lunigiana
 Massa ja Carrara (Massa ja Carrara hertsogkond)

 Traditsioonilised tiitlid 

Modena hertsog oli:

 Modena (isand 1288, hertsog 1452) ja Reggio (nell'Emilia) (isand 1289, hertsog 1452) hertsog
 Ferrara hertsog (isand 1264, hertsog 1471-1597)
 La Mirandola (1710), Massa (1829) ja Guastalla (1847) hertsog
 Saksa-Rooma riigi vürst, Carpi (1525), Correggio (1659), San Martino in Rio (1752) ning Carrara ja Lunigiana (1829) vürst
 Montecchio (1597, markiikond aastast 1569), Scandiano (1645) ja La Concordia (1710) markii
 Novellara (1737) ja Bagnolo (1737) suveräänne krahv 
 Jeno ed Avad (Ungari, 1726) krahv
 Sassuolo (1373), San Martino in Spino (1710), Campogalliano (1752), Castellarano (1752), Rodeglia (1752), Ieno ja San Cassiano isand

 Modena ja Reggio hertsogite loend 

 Borso 1450–1471
 Ercole I 1471–1505
 Sigismondo I 1505–1507 (San Martino in Rio maavalitseja)
 Alfonso I 1505–1534
 Ercole (San Martino in Rio maavalitseja)
 Sigismondo II (San Martino in Rio maavalitseja)
 Alfonso (Montecchio maavalitseja ja markii)
 Ercole II 1534–1559
 Alfonso II 1559–1597
 Filippo I 1561–1592 (San Martino in Rio markii)
 Carlo Filiberto I 1592–1652 (San Martino in Rio markii)
 Sigismondo 1592–1628 (Lanzo markii)
 Cesare 1597–1628 (1587–1597 Montecchio markii)
 Filippo II Francesco 1628–1652 (Lanzo markii; 1652–1653 San Martino in Rio markii)
 Alfonso III 1628–1629
 Francesco I 1629–1658
 Luigi I 1643–1664 (Scandiano markii)
 Carlo Emanuele 1652–1695 (Borgomanero markii)
 Sigismondo III 1653–1732 (San Martino in Rio markii)
 Carlo Filiberto 1653–1703 (Dronero markii)
 Alfonso IV 1658–1662
 Francesco II 1662–1694
 Luigi II 1664–1698 (Scandiano markii)
 Foresto 1664–1680 (Montecchio markii; 1698–1725 Scandiano markii)
 Cesare Ignazio 1680–1713 (Montecchio markii)
 Rinaldo 1694–1737 
 Carlo Filiberto 1695–1714 (Borgomanero markii)
 Gabriele 1703–1734 (Dronero markii, 1716–1734 ka Borgomanero markii)
 Carlo Filiberto II 1732–1752 (San Martino in Rio markii)
 Francesco III 1737–1780
 Ercole III 1780–1796
 Francesco IV 1814–1846
 Francesco V 1846–1859

 Vaata ka 

 Itaalia ajalooliste riikide loend

Kategooria:Itaalia ajaloolised riigid
Kategooria:Euroopa uusaja riigid
Kategooria:Itaalia ajalugu
Kategooria:Este dünastia
Kategooria:Saksa-Rooma riigi valdused
Kategooria:Põhja-Itaalia ajalugu